- Žalmi
- <
- 84
- >

O Žalmos 84
1 Oleske, ko ľidžal o bašaviben. Pal o gittit*Oda šaj el o lavutariko lav.. Le Korachengro žalmos.
2 Savo šukar hin oda than, kaj bešes,
ó, Nekzoraleder RAJEJA!
3 Miri duša pes igen cirdel
pal o dvori le RAJESKRE Khereskre;
miro jilo the miro ťelos giľaven
a radisaľon le džide Devlestar.
4 Se the o vrabcos peske arakhel o kher
a e lastovička o hňizdos,
kaj la hin lakre cikne paš tire oltara,
ó, Nekzoraleder RAJEJA,
Kraľina miro the Devla miro.
5 Bachtale hine ola, ko bešen andre tiro kher
a furt tut lašaren.
6 Bachtale hine ola, ko hine zorale tutar;
ko le jileha kamen te džal andro Sion.
7 Sar predžan prekal e avrišuki dolina,
čerinen la pro than le prameňengro,
the o jesuno brišind la učharel andro požehnaňje.
8 Džan andral jekh zor andre aver,
hoj pes te sikaven anglo Del pro verchos Sion.
9 RAJEJA, Nekzoraleder Devla, šun miro mangipen,
visar tiro kan, Devla le Jakoboskro!
10 Devla, dikh pre amaro kraľis, pre amaro šťitos,
dikh pro muj oleskro, kas pomazinďal!
11 Feder hin jekh džives andre tiro kher,
sar ezeros avrether!
Radeder ačhava pro prahos andro kher mire Devleskro,
sar hoj te bešav andro stani le nalačhe manušengre.
12 Bo o RAJ, o Del, hin o kham the o šťitos;
o RAJ presikavel o jileskeriben the e pačiv;
na odphenel o lačhipen olenge,
kaskro dživipen hino žužo.
13 Nekzoraleder RAJEJA, bachtalo hin o manuš,
savo pes mukel pre tu!

- Žalmi
- <
- 84
- >

*O Žalmos 84:1 Oda šaj el o lavutariko lav.

© 2019 TWFTW